# איוואן השלישי

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).
איוואן השלישי

איוואן השלישי ואסילייביץ' (22 בינואר 1440 - 27 באוקטובר 1505), המכונה גם איוואן הגדול - נסיך מוסקבה ושליט רוסיה מ-1462 עד מותו. נחשב ל"מלכד הארצות הרוסיות" משום שכבש שטחים רוסיים רבים, וכן הדף את פלישת פולין-ליטא ושחרר את רוסיה מעולם של המונגולים.

## [עריכה] מלכד נסיכויות רוסיה

איוואן השלישי נולד ב-22 בינואר 1440 לנסיך ואסילי השני ואשתו, מאריה מבורובסק. בשנת 1462 הוא עלה על כס הנסיכות, אשר הייתה החזקה שבנסיכויות הרוסיות, כיורשו של אביו והחל במלאכת אבותיו - חיזוק והגדלת תחומי מחוז שלטונו - נסיכות מוסקבה. חשוב לציין, שאיוואן, כקודמיו, לא מיהר לעשות זאת והעדיף התפתחות איטית ויציבה על פני סיפוח גדול-ממדים וקצר בזמן. כך, בשנת 1463 הוא צירף למוסקבה את נסיכות יארוסלאבל, ובשנת 1474 - את נסיכות רוסטוב. בשנת 1478 (ב-14 בינואר בה) הוא סיפח את העיר החופשית והגאה נובגורוד וסביבותיה.

### [עריכה] המרד במונגולים

בשנת 1480 איוואן מרד בשליט הטטרים, חאן אחמד. הלה בא לתקוף את איוואן ולכפות עליו את מרותו והגיע לנחל האוגרה, שסימן את הגבול הרוסי, ב-6 באוקטובר 1480, וחיכה לצבא בן-בריתו, מלך פולין (אשר בסוף לא הגיע). בצדו השני של הנחל עמד הצבא הרוסי. החאן ניסה לחצות את הנהר במספר מקומות, אך נהדף על ידי הרוסים, אשר היו עדיפים עליו גם מבחינה טכנולוגית. ב-11 בנובמבר, עם בוא החורף, החאן נסוג ובכך הכיר בהפסדו. רוסיה הייתה עתה חופשית מהעול הטטרי.

רבים מההיסטוריונים אינם מעריכים את איוואן השלישי וטוענים כי הוא הפגין פחדנות בכך שלא תקף בעצמו את חאן אחמד. ברם, נקודת מבט זו אינה מוחלטת, היות שלו תקף איוואן, הוא היה באותה נחיתות טקטית שבה היו הטטרים בהתקיפם אותו דרך הנהר; וכן, לו תקף איוואן את אחמד, יכול היה הצבא הפולני לנצל זאת ולעקפו מאחור.

לאחר שהשתחרר מעול הטטרים ונפטר מאויב חשוב, המשיך איוואן להגדיל את נסיכות מוסקווה ולספח אליה את שאר הנסיכויות. בשנת 1485 הוא סיפח את הנסיכויות החזקות של טוור, וריה וריאזאן. כמו כן, איוואן דיכא מרידות שפרצו בנובגורוד; כאן הוא השתמש בשיטה העתיקה של הגליית פרנסי ומכובדי העיר לערים אחרות בתחומי שלטונו.

### [עריכה] המלחמות עם פולין

ממכלת פולין-ליטא לא אהבה את היווצרותו של גוש פוליטי חזק ומלוכד ליד גבולותיה המזרחיים ולכן עשתה כל שביכולתה כדי לסכל את מאמצי האיחוד של איוואן. איוואן נלחם בליטאים כעשור שנים (בין השנים 1494 ל-1503) ויצא מנצח, עם הערים ויאזמה, נובגורוד-סוורסקי, הומל, צ'רניגוב ובריאנסק.

ברם, הישגו הגדול ביותר של איוואן כמאחד של רוסיה לא היה באיחוד עצמו כי אם בשימורו. את זאת הוא השיג על ידי כך שתחילה לא התחלק בשלל המלחמה עם אחיו; ולאחר מכן, על ידי כך שהורה שלאחר מותם של קרובי משפחתו על נחלותיהם לעבור לשלטונו ולא ליורשיהם הישירים. הוראה זו מנעה את פיצולה-מחדש של הממלכה הרוסית בהתהוות לנסיכויות עצמאיות-למחצה.

## [עריכה] מדיניות פנים

אופי המשטר תחת איוואן השלישי הפך בהדרגה למשטר אוטוקרטי ריכוזי, בין השאר בשל ההגמוניה ההיסטורית של מוסקבה על פני שאר הנסיכויות הרוסיות וגם בשל היותה של מוסקווה מקום מושבו של ראש הכנסייה הרוסית.

אשתו השנייה סופיה, שדודה היה הקיסר הביזנטי האחרון, הנהיגה ברוסיה את מנהגי החצר הביזנטית והחדירה יתר פתיחות לתרבות האירופית. נישואיו אלה של איוואן, אשר לאחר נפילת הקיסרות הביזנטית ראה את עצמו כיורש שליטיה, גרמו להכתרתה של מוסקבה ל"רומא השלישית" לאחר רומא וביזנטיון. בהשפעתה של הנסיכה ספגה מוסקבה את מנהגי החצר של ביזנטיון וגם את שאיפותיה האימפריות. קשרי האיחוד וההורשה בין מוסקבה לביזנטיון הודגשו על ידי איחוד סמלי שתי הממלכות - גאורגי הקדוש של מוסקבה והנשר הדו-ראשי של ביזנטיון. למעשה, הנשר הדו-ראשי הוא סמלה של רוסיה גם כיום.

הנסיך הגדול החל לנתק את עצמו מהאצולה המסורתית, הבויארים ואט-אט דחק את רגליהם מהשלטון, בהפכו אותם לא ליועצים, כמקודם, כי אם לעושי דברו התלויים בו.

בנוסף לריכוז השלטון, איוואן הקדיש תשומת לב גם לתרבות הרוסית. בשנת 1479 נבנתה במוסקבה קתדרלת אוספנסקי החשובה, על פי תוכניתו של האמן הזר שהוזמן, אריסטוטלס פיורוונטי, ובשנת 1485 נבנה מחדש והורחב הקרמלין. בנוסף לכך, בתקופתו של איוואן תורגמו לרוסית יצירות קלאסיות של העולם העתיק והורכב ה"סודבניק", קובץ החוקים של כלל הנסיכות.

## [עריכה] בערוב ימיו

כהוקרה על פעולותיו לטובת מוסקבה ורוסיה זכה איוואן עוד בימיו לכינוי "הגדול". ליורשו הוא מינה, בלחץ אשתו, את בנה ואסילי, תחת בנו הבכור מאשתו הראשונה. הוא נפטר ב-27 באוקטובר 1505.

הקודם: ואסיליי השני | נסיכי מוסקבה | הבא: ואסיליי השלישי

מקור: http://he.wikipedia.org../../../%D7%90/%D7%99/%D7%95/%D7%90%D7%99%D7%95%D7%95%D7%90%D7%9F_%D7%94%D7%A9%D7%9C%D7%99%D7%A9%D7%99.html

קטגוריות: נסיכי מוסקבה | רוסים

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש

##### שפות אחרות

- English
- Български
- Català
- Česky
- Dansk
- Deutsch
- Español
- Eesti
- Suomi
- Français
- Hrvatski
- Ido
- Italiano
- 日本語
- Latina
- Nederlands
- Polski
- Română
- Русский
- Српски / Srpski
- Svenska
- 中文